Lesersbrief: ŉ Aangename ondervindingIan de Jager (Boggom). Foto: Verskaf. Boggom van Pretoria skryf: Ek was vandag by die Akasia-lisensiekantore in Daan de Wet Nelrylaan, Pretoria, om my bestuurderslisensie te hernu. Vir diegene wat ook een of ander tyd moet plan maak: jy het ŉ gesertifiseerde afskrif van jou ID nodig, jou ID self, jou rybewys (bestuurderslisensie) en R228 in kontant. Indien jy vir ŉ tydelike lisensie gaan aansoek doen, het jy ook ŉ foto van jouselwers nodig en ŉ addisionele R72 in kontant. Ek het sommer weer hoop gekry vir ons land vandag. Die beampte wat my ID gesertifiseer het, was die vriendelikheid vanself – soveel so, dat ek 50 meter verder, onderweg na my volgende bestemming, omgedraai het en haar weer gaan bedank het, net omdat sy my dag gemaak het met haar vriendelikheid. ŉ Vreemde ou en dié se vrou het vriende geword en sommer Boggomjane ook, soos wat ons skuifel-skuifel aan beweeg het in die ry. Die beampte wat my oë getoets en vingerafdrukke geneem het, het my gekomplimenteer en genoem dat ek mooi verouder. Was ek ŉ vrou, het ek my oogwimpers gefladder en gebloos. Die kassiere het my humor waardeer en lekker saamgelag en ek het ŉ vriendin raakgeloop wat my ŉ klapsoen en ŉ lekker stywe druk gegee het. Ek is sommer lus en gaan Woensdag weer. Maroelas en al daai mooi dinge!